|  |  |
| --- | --- |
| OTSUS | EELNÕU |
| Kadrina | 25. september 2024 nr  |
|  |  |

Kadrina valla üldplaneeringu vastuvõtmine,

keskkonnamõju strateegilise hindamise

aruande nõuetele vastavaks tunnistamine ja

üldplaneeringu avalikule väljapanekule suunamine

Kadrina Vallavolikogu algatas Kadrina valla üldplaneeringu (edaspidi ÜP) ja keskkonnamõju strateegilise hindamise (edaspidi KSH) 26.08.2020. aasta otsusega nr 136. ÜP ja KSH koostas konsultatsiooniettevõte OÜ Hendrikson & Ko (registrikood 10269950). ÜP eesmärgiks on määratleda valla territooriumi ruumilise arengu põhimõtted ja suundumused ning leida maa-aladele otstarbekaim ja jätkusuutlikum kasutusviis järgmisteks aastakümneteks. ÜP koosneb kaardirakendusest, seletuskirjast ja selle lisadest ning on kättesaadav veebilehel www.kadrina.ee/koostatav.

ÜP koostamisega paralleelselt on läbi viidud KSH, mis selgitab, kirjeldab ja hindab ÜP elluviimisega kaasnevat olulist keskkonnamõju ja vajadusel määrab mõjude leevendusmeetmed. KSH ettepanekutega on ÜP lahenduses arvestatud. Kuna olulist negatiivset keskkonnamõju ei kaasne, ei ole leevendusmeetmeid määratud. ÜP ülevaatamisega paralleelselt ei ole vaja teostada täiendavat seiret. KSH ettepanekute alusel tehti ÜP-s korrektuure Lääne-Viru maakonnaplaneeringu rohevõrgustiku täiustamiseks.

Vastavalt planeerimisseaduse (PlanS) § 82 lõikele 1 toimus ÜP ja KSH aruande eelnõu avalik väljapanek ajavahemikus 14.04.2023 kuni 15.05.2023, mille jooksul oli kõigil isikutel võimalus esitada arvamusi ja ettepanekuid. Avaliku väljapaneku tulemuste avalik arutelu toimus Kadrina rahvamajas 20.06.2023.

Vastavalt PlanS § 85 lõikele 1 esitas Kadrina Vallavalitsus 29.11.2023 ÜP ja KSH aruande eelnõu kooskõlastamiseks asutustele ja isikutele ning teavitas kaasatud isikuid võimalusest avaldada arvamust. Kooskõlastused, arvamused ning vallavalitsuse seisukohad on koondatud koostöö tabelisse ning on kättesaadav valla veebilehel. Kooskõlastuste ja arvamuste alusel täiendati ÜP-d ja KSH aruande eelnõud.

ÜP vastab nii Lääne-Viru 2030+ maakonnaplaneeringule kui ka üleriigilisele planeeringule "Eesti 2030+". ÜP koostamisel on arvestatud Kadrina valla ja kõrgema taseme arengudokumente ning lähtutud kehtivatest õigusaktidest. ÜP elluviimisel on positiivne mõju valla jätkusuutlikule arengule ning olulisi negatiivseid mõjusid ei kaasne. ÜP järgimine tagab tasakaalustatud ja läbimõeldud arengusuunad.

12.09.2024 ÜP konsultant andis Kadrina päevakeskuses vallavolikogu, vallavalitsuse ja komisjonide liikmetele ülevaate senisest tööprotsessist ning esitles planeeringulahendust.

Vastavalt kohaliku omavalitsuse korralduse seaduse § 22 lõike 1 punktile 32 kuulub ÜP vastuvõtmine ja avaliku väljapaneku väljakuulutamine volikogu ainupädevusse.

PlanS § 86 lõike 1 kohaselt teeb volikogu ÜP vastuvõtmise otsuse pärast KSH aruande tulemuste lisamist. Sama paragrahvi lõike 2 kohaselt kinnitab volikogu ÜP vastuvõtmisega, et planeering vastab õigusaktidele ja ruumilise arengu eesmärkidele, ning et keskkonnamõju hindamise tulemused on arvesse võetud.

PlanS § 87 lõike 1 kohaselt korraldab Kadrina Vallavalitsus pärast ÜP ja KSH vastuvõtmist avaliku väljapaneku, mis toimub vähemalt valla keskuses ja suuremates asulates.

Keskkonnamõju hindamise ja keskkonnajuhtimissüsteemi seaduse § 42 lõike 6 kohaselt teeb strateegilise planeerimisdokumendi koostamise korraldaja otsuse KSH aruande vastavusest nõuetele.

Võttes aluseks eeltoodud asjaolud, kohaliku omavalitsuse korralduse seaduse § 22 lõike 1 punkti 32, planeerimisseaduse §-id 86–88, keskkonnamõju hindamise ja keskkonnajuhtimissüsteemi seaduse § 42 lõike 6, Kadrina Vallavolikogu

o t s u s t a b:

1. Tunnistada nõuetele vastavaks Kadrina valla üldplaneeringu keskkonnamõju strateegilise hindamise aruanne.

2. Võtta vastu Kadrina valla üldplaneering.

3. Kadrina Vallavalitsusel korraldada Kadrina valla üldplaneeringu avalik väljapanek

ja avaliku väljapaneku tulemuste avalikud arutelud planeerimisseaduses sätestatud korras ja tähtaegadel.

4. Otsus jõustub teatavakstegemisest.

(allkirjastatud digitaalselt)

Madis Viise

vallavolikogu esimees

Eelnõu koostasid Aivar Aruja ja Merje Verhovitš